Melkbosstranders stap saam teen kindermishandeling | Maroela Media
Die gemeenskap van Melkbosstrand in die Wes-Kaap is ŉ goeie voorbeeld van wat mense kan verrig as hulle saamwerk. Wat as ŉ Facebook-groep begin het, het in iets soveel meer gegroei. Die groep “Melkbosstranders” wat ŉ verskeidenheid van inhoud soos nuus, resepte en sakegeleenthede deel, het besluit om ŉ projek aan te pak wat ŉ positiewe bydra tot die gemeenskap kan maak.
Op Vrydag 24 Julie het inwoners van dié kusdorp deelgeneem aan ŉ projek genaamd “Lantern-lit beach walk to light a child’s light”. Dié inisiatief wat gestig is deur gemeenskapslede, fokus daarop om bewustheid te kweek oor kindermishandeling. Soveel as 1 200 Consol-lanterns is teen kosprys aangekoop en inwoners het dié lanterns saamgeneem tydens dié uitstappie op die strand. Die simboliek van die lanterns pas mooi by die projek wat sê dat hulle ŉ kind se lewe wil verlig. Die gemeenskap het ook kos, klere, komberse en geld geskenk wat oorhandig is aan die Melkbosstrand-gemeenskapsentrum wat sal bydra tot die stryd teen kindermishandeling in die omgewing.
Een van dié dorp se inwoners wat aktief betrokke is by die projek, Karen Dreyer, sê spanwerk is die antwoord. “Dis ongelooflik om te sien wat ŉ gemeenskap kan doen as ons saamwerk.”
Verskeie sakeondernemings, organisasies en die media van Melkbosstrand het saamgewerk om hierdie projek te loods.
Besoek gerus Melkbosstranders se Facebook-blad vir meer besonderhede.
Mooi so julle mense! Wys jou wat se groot verskil een kleinerige daad op die ou einde kan maak!